## El Consell col·labora amb els ajuntaments d’Alacant i de Cortes de Arenoso per al desenrotllament del programa de la Xarxa Tourist Info en els dos municipis

*** Turisme Comunitat Valenciana subscriu convenis de col·laboració amb les dos localitats per al manteniment de les oficines d’informació turística**

El Consell ha autoritzat els convenis de col·laboració entre Turisme Comunitat Valenciana i els ajuntaments d’Alacant i de Cortes de Arenoso per al desenrotllament del programa de la Xarxa Tourist Info a través del manteniment i l’actualització en esta xarxa de les oficines d’informació turística de la ciutat d’Alacant i de la incorporació de l’oficina d’informació turística de Cortes de Arenoso.

Estos acords articulen un servici d’informació de l’oferta turística de les dos destinacions i del conjunt de productes turístics de la Comunitat Valenciana.

Mitjançant estos convenis, Turisme Comunitat Valenciana i les dos administracions locals es prestaran col·laboració en el desenrotllament del programa de la Xarxa Tourist Info cooperant en el funcionament i l’operativitat de les oficines d’informació turística tant de la ciutat d’Alacant com de Cortes de Arenoso.

En el cas d’Alacant, es tracta de les oficines denominades Tourist Info Alacant Port, Tourist Info Alacant Renfe, Tourist Info Alacant-Platja Sant Joan i el punt d’informació Tourist Info Alacant Tabarca. En el cas de Cortes de Arenoso, es referix a l’oficina Tourist Info Cortes de Arenoso. Totes estan integrades en la Xarxa Tourist Info de la Comunitat Valenciana.

D’esta manera, Turisme Comunitat Valenciana posa a la disposició d’estes oficines les bases de dades i la informació turística de caràcter públic de què disposa, possibilita la seua acció coordinada amb la resta de les oficines de la Xarxa Tourist Info, secunda i intensifica la gestió de la qualitat i aporta les ferramentes i els procediments per a la millora contínua de l’oficina.

Per la seua banda, tant els ajuntaments tant d’Alacant com de Cortes de Arenoso es comprometen a sostindre econòmicament i materialment les seues oficines Tourist Info i a afrontar la totalitat dels gastos corrents i del personal necessaris per al seu funcionament.

També hauran d’aportar el personal informador turístic amb un perfil professional adequat per a la prestació del servici d’informació turística, mantindre la imatge de les oficines de turisme d’acord amb la resta de la Xarxa Tourist Info i participar en els objectius de qualitat de la Xarxa Tourist Info i en els seus sistemes d’arreplega i intercanvi d’informació estadística, estudis o avaluació del servici, entre altres comeses.

Fecha: 21/10/2025